Open Nite a B32-ben

A B32 Galéria és Kultúrtér nyáresti programsorozattal zárta az idei évadot, az érdeklődőket színházi improvizáció, performansz és tárlatvezetés is várta.

Hangulatosan búcsúztatta a B32 az évadot június 12-én, a B32 Open Nite esten. A programsorozat egy színházi improvizációs játékkal kezdődött Vizsgadrukk címmel a B32-ben alkotó művészek előadásában. Az este folyamán rendhagyó tárlatvezetés is várta a közönséget, ahol Tóth-Vásárhelyi Réka iparművész mesélt a galériában kiállított kokeshi babáiról, valamint japán mesteréhez fűződő alkotói kapcsolatáról. Mindezt performansz vezette fel: az iparművész egy általa kimonóba öltöztetett élő modell segítségével keltett életre a színpadon egy kokeshi babát. A tárlatvezetést zenei program követte DJ Mahagonee mixeivel, majd a Gárdonyi tér nyitott atmoszférájában, oldott hangulatban folytatódott az esemény.

A B32 következő évada sok újdonsággal szolgál majd. Sor kerül például három Járókeret- és egy TITÁNium-pályázat nyertes előadásának bemutatójára, és lesz egy érzékenyítő darab a Nézőművészeti Kft. jóvoltából, amelyet Budapesten elsőként itt lehet majd megtekinteni.